ET Euroopa Liidu Teataja C 236/10

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2007/C 236/07)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„PRESUNTO DE VINHAIS” või „PRESUNTO BÍSARO DE VINHAIS”

EÜ NR: PT/PGI/005/0456/20.04.2005

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Gabinete de Planeamento e Políticas Aadress: Rua Padre António Vieira, n.o 1-8.o P-1099-073 Lisboa Tel: (351) 213 819 300 Faks: (351) 213 876 635 E-post: gppaa@gppaa.min-agricultura.pt

2. Taotlejate rühm:

Nimi: ANCSUB — Associação Nacional de Criadores de Suínos de Raça Bísara Aadress: Edifício da Casa do Povo — Largo do Toural P-5320-311 Vinhais Tel: (351) 273 771 340 Faks: (351) 273 770 048 E-post: ancsub@bisaro.info Koosseis: tootjad/töötlejad ( X ) muud ( )

3. Toote liik:

Klass 1.2: Lihatooted (kuumtöödeldud, soolatud, suitsutatud jne)

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Presunto de Vinhais” või „Presunto Bísaro de Vinhais”

4.2. Kirjeldus: Toode on saadud tõuraamatusse kantud bisaro tõugu täiskasvanud kuldi (v.a kastreerimata isased) või emise tagakintsust (lõigatud vaagnaliiduse kohalt ning koosneb puusaluust, reieluust, põlvekedrast, sääreluust, pindluust, pöiapärast, pöiast, varbalülidest ja neid ümbritsevast lihasmassist). Arvestades toote raskust, kaubanduslikult vastuvõetava kvaliteediga soolatud singi valmistamise keerukust ning nõutavat toiduohutuse taset, on praegu rangelt soovituslik tava lõigata kints puusaliigese kohalt ning eemaldada reieluu ja seda ümbritsevad lihased. Kintsud soolatakse ning kaetakse seguga, mis koosneb paprikast, Trás-os-Montesi oliiviõlist (oluline, kuna annab tootele spetsiifilise maitse, lõhna ja tekstuuri) ja/või bisaro sea rasvast, ning seejärel suitsutatakse kintse aeglaselt tamme- või kastanipuusuitsuga ja pannakse laagerduma. Kogu protsess kestab 12 kuud või rohkem. Toode koosneb pikast peenikesest seajalaga seakintsust. Kintsu pikkus on tingitud bisaro sea kehaehitusest: bisaro seal on pikad peenikesed suure kondiga tagakintsud. Paprikasegu ja suitsutamine on muutnud lõikepinna värvuse punakaspruuniks, kuid ülejäänud pind on kaetud seanahaga. Lõikepinna kohalt on liha hästi laagerdunud, iseloomulik värvus on roosast tumepunaseni; liha on õline, läikiv ning lihaskoevaheline rasv on pärlendav, läikiv ja aromaatne. Singil on meeldiv, kergelt soolane ja suitsune maitse. Sink on õrn, mahlane ja mitte väga kiuline ning meeldiva, kergelt suitsuse lõhnaga. Toote keskmine proteiinisisaldus on 28,2 %, rasvasisaldus 7,4 %, naatriumkloriidisisaldus 9,2 % ning niiskusesisaldus 52,4 %. Toote pH-tase on 5,76 ning aW on 0,85. Singi „Presunto de Vinhais” keskmine kaal on 12–18 kg.

4.3. Geograafiline piirkond: Traditsioonilise tootmismeetodi, loomasööda tüübi, kohaliku elanikkonna traditsioonilise loomapidamise oskusteabe ning mullastikutingimuste tõttu (soodustavad erilise kvaliteediga tooraine saamiseks vajaliku toidubaasi teket) on „Presunto de Vinhaisi” tootmispiirkond (st piirkond, kus bisaro tõugu sead ja ristandid on sündinud, kasvanud, nuumatud, tapetud ja kus nende liha on tükeldatud) piiratud Bragança piirkonna haldusüksustega Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais ning Vila Reali piirkonna haldusüksustega Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar ja Vila Real. Üksnes kõnealuses piirkonnas on olemas vajalik toidubaas ja loomapidamise oskusteave.

Arvestades „Presunto de Vinhaisi” tootmiseks vajalikke erilisi ilmastikutingimusi, elanike oskusteavet ja kasutatavaid traditsioonilisi kohalikke meetodeid, on toote geograafiline töötluspiirkond (st piirkond, kus sinki valmistatakse, laagerdatakse, tükeldatakse ja pakitakse) piiratud Bragança piirkonna haldusüksustega Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais.

4.4. Päritolutõend: „Presunto de Vinhaisi” sinki võib valmistada üksnes eespool nimetatud töötlemispiirkonnas asuvates nõuetekohaselt litsentsitud töötlemisettevõtetes. Kogu tootmisprotsessi kontrollitakse rangelt, et tagada toote täielik jälgitavus. Singi toormaterjaliks kasutatavaid bisaro sigu kasvatakse põllumajandusettevõtete maadel, mis sobivad semiintensiivseks karjakasvatuseks ning kust on pärit traditsiooniline loomatoit. Tuleb märkida, et sead söövad suurtes kogustes kastaneid, mille tõttu on lihal ainulaadsed ja äratuntavad organoleptilised omadused. Sead tapetakse ja tükeldatakse toote geograafilises tootmispiirkonnas asuvates litsentsitud ettevõtetes. Toodet võib töödelda üksnes ettevõtetes, mis on tootjarühmalt loa saanud kontrolliasutuse eelneval heakskiidul. Igal tootel on nummerdatud sertifitseerimistähis, millega tagatakse toote täielik jälgitavus kuni põllumajandusettevõtteni, millest toode pärineb. Sertifitseerimistähisele märgitud seerianumbri järgi on võimalik tõendada toote päritolu igas tootmisahela etapis.

4.5. Tootmismeetod: Kintsud (värske liha kaaluga 8 kg) jäetakse ligikaudu 24 tunniks seisma ja pressitakse seejärel kokku masseerimise teel, et eemaldada suurem osa vedelikust. Siis kaetakse kintsud täielikult soolaga ja jäetakse ligikaudu 30 päevaks (sõltub liha algkaalust) keskkonda, kus temperatuur on alla 6 °C ning õhuniiskus on 80–90 %. Kintsudelt loputatakse veega maha liigne sool. Kui vesi on välja nõrgunud, kaetakse kintsude nahaga katmata osad paprika, Trás-os-Montesi oliiviõli ja/või bisaro sea rasva seguga. Kintsud suitsutatakse aeglaselt kuiva tamme- või kastanisuitsuga. Temperatuuri tõustes tungib rasva lõhn lihaskiududesse, mis parandab toote lõppomadusi. Lõpuks laagerdatakse kintsud külmas ja kuivas kohas (nt laagerdamiskambris või keldris), kus toimuvad biokeemilised protsessid ning mikrofloora kasulikud omadused avaldavad lihale mõju, mille tulemusena on tootel iseloomulik maitse ja lõhn. Kogu protsess kestab vähemalt 12 kuud. „Presunto de Vinhaisi” sinki turustatakse tervelt, viiludena või tükkidena ning see on alati eelpakendatud päritolukohas. Kui toodet turustatakse tükkidena või viiludena, peab tootega kokku puutuv pakend olema nõuetele vastav. Singi lõikamine ja pakendamine on äärmiselt oluline, kuna see võib mõjutada toote organoleptilisi omadusi ning kui sertifitseerimistähis eemaldatakse, ei ole toode enam jälgitav. Oluline on täita nõudeid, mis on seotud viilude paksusega, kasutatava lõikeriista ning selle käsitsemisega, temperatuuriga ning protseduuri kiirusega, et kaitsta toodet saastumise ning riknemise eest. Samuti on tähtis, et kogenud degusteerijad maitseksid toodet päritolukohas, et tarbijad ja tootjad ei kannaks kahju. Samas võib toodet tükeldada väljaspool tootmispiirkonda asuvates jaemüügikohtades või restoranides, kui seda tehakse tarbija silme all, et tarbija saaks veenduda sertifitseerimistähise ja märgistuse olemasolus.

4.6. Seos piirkonnaga: Mitmesugused loomaskulptuurid ja haldusüksuste registrite dokumentides leitud viited sigadelt ja sealihatoodetelt tasutavate maksude kohta tõestavad, et seakasvatus on selles piirkonnas olnud tähtsal kohal juba väga pikka aega. Toode ja geograafiline piirkond on läbi põimunud tänu põlistõule, kohalikule söödale, oskusele lõigata ja soolata seakintse, liha aeglasele suitsutamisele, mille puhul kasutatakse piirkonnast pärit puid, ning toote laagerdamisele kõnealuses piirkonnas asuvas külmas ja kuivas kohas.

4.7. Kontrolliasutus:

Nimi: Tradição e Qualidade — Associação Interprofissional para Produtos Agro-Alimentares de Trás-os-Montes Aadress: Av. 25 de Abril, 273 S/L P-5370-202 Mirandela Tel: (351) 278 261 410 Faks: (351) 278 261 410 E-post: tradição-qualidade@clix.pt

Asutus Tradição e Qualidade on tunnistanud toote vastavaust standardi 45011:2001 nõuetele.

4.8. Märgistus: Märgistuse puhul on kohustuslik kasutada sõnastust „Presunto de Vinhais — Indicação Geográfica Protegida” (kaitstud geograafiline tähis) või „Presunto Bísaro de Vinhais — Indicação Geográfica Protegida” (kaitstud geograafiline tähis), ühenduse logo, allpool esitatud Vinhaisi toodete logo ning sertifitseerimistähist, millele on märgitud toote nimetus, asjaomane päritolunimetus / geograafiline tähis, kontrolliasutus ning seerianumber (toote jälgitavust tagav numbriline või tähtnumbriline kood).

(1) ELT L 93, 31.3.2006, lk 12.